**Børn og ældre slog til tønden på Langagergård**  
  
**Det er efterhånden blevet en fast og skøn tradition: Lillebo Børnehave kommer på besøg på Langagergård Plejecenter i Karlslunde og slår katten af tønden sammen med udklædte beboere, medarbejdere og frivillige på plejecenteret.**  
Lillebo Børnehave, der ligger et stenkast fra Langagergård Plejecenter, som Forenede Care driver, var igen i år inviteret til at deltage i en stor fastelavnsfest sammen med plejecentrets beboere og personale. Derfor mødte cirka 20 udklædte og forventningsfulde børn fra børnehaven op på plejecentret for at give fastelavnstønderne nogle ordentlige slag og for at hygge sammen med de ældre i nogle timer.   **Rendyrket livsglæde**  
Det er nu ikke kun børnene, som nyder den efterhånden traditionsrige fastelavnsfest, hvor de side om side med de ældre slår katten af tønden, forklarer souschef på Langagergård Plejecenter Dorthe Hock:

”Man kan tydeligt mærke det på beboerne. Det er rendyrket livsglæde for dem. Og de er samtidig meget engagerede i, hvem der bliver kattekonge og kattedronning blandt de ældre,” siger hun.

”Og man mærker også, at fastelavnstønderne og battene er med til at fremkalde gode minder hos de ældre. Selvom man eksempelvis er dement, ved man instinktivt godt, hvad battet skal bruges til,” forklarer Dorthe Hock, der samtidig er personligt glad for, at Langagergård Plejecenter kan danne ramme om tiltag som fastelavnsfesten:

”Jeg har i mange år været ansat på kommunale plejecentre, og det er min oplevelse, at der ikke helt er de samme muligheder for at lave sådan nogen arrangementer, som vi kan som privat aktør. På Langagergård gør vi det bare – til alles store glæde og fornøjelse. Og vi nyder, at der er så mange engagerede frivillige, som hver gang støtter op om arrangementerne,” siger hun og fortæller, at plejecenteret og børnehaven er rigtig gode og tætte naboer. For eksempel optræder børnene fra børnehaven hver jul med en julemusical for beboerne, de kommer også til et påskearrangement på plejecenteret og slår ofte vejen forbi for at kigge på de mange flotte akvariefisk og høns, som også holder til på Langagergård.